Prvu godinu studija proizvodnog mašinstva Stefan je krunisao nagradom. Njegovo interesovanje za orgonite, jednostavne uređaje koji štite od negativne energije i svakodnevnog zračenja, kao dobru poslovnu ideju prva je prepoznala profesorka organizacije poslovanja.

„Budućnost je u preduzetništvu, a ovakve ideje upravo jesu nešto što omogućava da pokrenete preduzetnički posao. Nas od 2020. godine očekuje uvođenje 5G tehnologije. Na nama je da paralelno sa razvojem industrije radimo i na načinima kako da zaštitimo svoj život i svoju životnu okolinu“, kaže Ljiljana Pecić, profesorka strukovnih studija organizacije poslovanja VTMŠ „Trstenik“.

Uveren u pozitivna energetska svojstva mešavine metala, kristala i smole, prvi orgonit Stefan je napravio u kućnim uslovima.

„Špic gorskog kristala se stavlja u svaki orgonit. Ukoliko ga nema orgonit će samo isijavati orgonsku energiju, ali se orgonom ne može nazvati. Takođe sastoji se i od smole. Može biti poliesterska, epoksidna i prirodna borova smola, što je naravno najbolje. Nema rok trajanja, neki su rekli da dejstvo orgonita prestaje nakon 80 godina. Ja to naravno ovde ne mogu da potvrdim. Znaću tek kada napunim 80 godina od kada sam napravio svoj prvi orgonit“, ističe Stefan Unić.

Snaga orgonita zavisi od veličine, a efikasnost, kažu, od mesta gde se postave.

„Ukoliko ga postavimo tamo gde nema izvora zračenja on će biti samo dekorativani neće imati nikakvu ulogu. Znači postavljamo ih kod televizora, kod rutera, kod tih uređaja koji zrače. Postavljaju se od 50 do 150 centimetara od zemlje i tada se postiže najbolje dejstvo“, kaže Unić.

Zahvaljujući dedi Živanu, majstoru kovačkog zanata, metala za orgonite i dobrih saveta Stefanu nikada ne manjka.

„Ovom njegovom idejom ja sam zadovoljan. Radujem se što mogu da mu pomognem. Ja za njih živim“, kaže Živan Unić.

Uz podršku porodice i mentora Stefan se nada uspehu sa željom da njegova poslovna ideja uskoro preraste u preduzenički posao.